《折槛行》
清代·张晋

佞臣何人安昌侯，佞臣不死臣云愁。愿得上方斩马剑，为君断云佞臣头。

言未及终上大骂，顾敕御史将云下。小臣忠义何激昂，攀槛槛折声琅琅。

批龙鳞，臣当诛，龙逢比干臣所法，不知圣朝将何如？

云时公卿色如土，咋舌相看莫敢语。将军庆忌独免冠，赦云愿得君王许。

臣将死，上活之；槛已折，无庸治。留以旌直臣，云事颇可思。

乃知至诚能感格，人主亦复为转移。君不见，嵇绍当年效忠节，以身卫帝任摧折。

晋惠虽愚不浣衣，眼里常留侍中血。

作者简介：山西阳城人，字隽三。诸生。工诗，长于七古。足迹半天下，后落拓以死。有《艳雪堂诗集》。